Թրաշուշանի ցողունի բարձրությունը տատանվում է 50-150 սմ սահմաններում։ Տերեւները բարակ են, գծային, 50-80 սմ երկարությամբ, ակվամարինի գույնի։ Նստադիր ծաղիկները հավաքված են միակողմանի, երկկողմանի կամ պարուրաձեւ հասկանման ծաղկաբույլերով։ Ձագարաձեւ ծաղիկների ծաղկաբույլի երկարությունը կարող է հասնել 80 սմ երկարության։ Պսակաթերթիկները 6-ն են, անհավասար, սերտաճած են հիմքում, տարբերվում են մեկը մյուսից ձեւերով եւ չափով։ Պտուղն ունի եռանիստ բուրգի ձեւ, պտուղի տուփիկի մեջ կան բազմաթիվ կլոր կամ օվալ գորշագույն սերմիկներ։ Պալարասոխուկը կլոր է,ծածկված է բազմերանգ թեփուկներով։ Թրաշուշանն ունի մի շարք առանձնահատկություններ, դրա հասկի ծաղիկները բացվում են ներքեւից դեպի վեր։ Շատ մեծ է ծաղիկների գունային երանգավորումը. ծիածանի յոթ գույները շատ քիչ են, որպեսզի նկարագրենք բնության մեջ հանդիպող եւ դրանցից ստացված խառնածին տեսակները։ Բազմազան են նաեւ թրաշուշանի ծաղիկների ձեւերը, որոնք կարող են նմանվել խոլորձի, շուշանի կամ հիրիկի ծաղիկներին։ Տերեւների ձեւով եւ կառուցվածքով թրաշուշանը շատ նման է հիրիկ կովկասյանին եւ հիրիկ գերմանականին։